KIRJALLINEN KYSYMYS E-3210/01 esittäjä(t): Erik Meijer (GUE/NGL) komissiolle. Rotterdamin sataman Pohjanmereen tapahtuvan laajentamisen toisella Maasvlakte-alueella ja lintudirektiivin soveltamisen välinen ristiriita.



Virallinen lehti nro 172 E , 18/07/2002 s. 0029 - 0030



KIRJALLINEN KYSYMYS E-3210/01 esittäjä(t): Erik Meijer (GUE/NGL) komissiolle (22. marraskuuta 2001) Aihe: Rotterdamin sataman Pohjanmereen tapahtuvan laajentamisen toisella Maasvlakte-alueella ja lintudirektiivin soveltamisen välinen ristiriita 1. Onko komissio tietoinen siitä, että 1960-luvulla Reinin suun etelä- ja Rotterdamin länsipuolella sijaitseva luonnonvarainen dyynirannikko ja siihen kuuluva linturikas luonnonsuojelualue De Beer sekä läheinen Pohjanmeren matala osa korvattiin Maasvlakte-nimisellä alueella, joka muodostuu satama- ja teollisuusalueista öljy- ja konttivarastoineen ja sähköntuotantolaitoksineen sekä niiden viereisestä saastuneen satamaliejun varastointilaitoksesta? 2. Onko komissio tietoinen siitä, että parhaillaan laaditaan suunnitelmia rakentaa 450 miljoonalla kuutiolla merihiekkaa ensimmäisessä vaiheessa 5001 000 hehtaarin kokoinen toinen Maasvlakte-alue merelle nykyisen Maasvlakten länsipuolelle Rotterdamin sataman mainport-toiminnan laajentamisen tukemiseksi? 3. Mitä seurauksia komissio olettaa toisen Maasvlakten rakentamisella olevan viereisen, entisen Voorne-saaren dyynien muodostaman luontoalueen kasvi- ja eläinkunnalle ja tulevalle kehitykselle sekä esisuiston merivirtojen kehitykselle, ja millaisia muutoksia näissä on odotettavissa rakentamisen jälkeen? 4. Onko komissio tietoinen siitä, että eivät ainoastaan luonnonsuojelijat ole viime vuosina vastustaneet suunnitelmia, vaan nyt kyse on myös taloudellisten etujen vaarantumisesta, koska Alankomaiden kalastajia edustava liitto on vedonnut yhteisön lintudirektiiviin perustellessaan toisen Maasvlakten rakentamisen vastaista kantaansa? 5. Katsooko komissio, että tässä tapauksessa merirannikkoon liittyvien luontoarvojen menettämisen todenmukainen korvaaminen, kuten lintudirektiivin noudattaminen edellyttää, on mahdollista, ja jos vastaus on myönteinen, mitä siihen siinä tapauksessa vaadittaisiin? Onko suunnitelma, jonka mukaan 30 kilometrin päähän rannikosta Rotterdamin eteläpuolelle Rhoonin ja Barendrechtin kylien välissä sijaitsevien poldereiden nuorille merisavialueille rakennetaan luonteeltaan täysin toisenlainen luontoalue, riittävä korvaavuusvaatimusten täyttämisen kannalta? 6. Millä tavoin päätetään siitä, onko kyseisen toisen Maasvlakten rakentaminen lintudirektiivin mukaan sallittava vai kiellettävä, ja mitkä ovat päätöksen seuraukset kyseisen hankkeen etenemiselle? Lähde: Rotterdams Dagblad -päivälehti 20. lokakuuta 2001. Margot Wallströmin komission puolesta antama vastaus (4. helmikuuta 2002) Komissio on tietoinen vuonna 1964 käynnistyneestä Maasvlakte-hankkeesta, jossa Rotterdamin satamaa laajennettiin merelle päin ottamalla hyötykäyttöön noin 2 000 hehtaaria maata Hoek van Hollandin eteläpuolella. Komissio huomauttaa, ettei mitään luonnonsuojelua koskevaa yhteisön lainsäädäntöä ollut tuolloin olemassa. Alankomaiden viranomaiset ovat ilmoittaneet komissiolle, että Rotterdamin sataman kehittämiseksi suunnitellaan noin 1 000 hehtaarin suuruisen Maasvlakte 2:n rakentamista nykyisen Maasvlakten länsipuolelle. Hanke on merkittävä osa Rotterdamin pääsatamaa koskevaa kehittämissuunnitelmaa (Project Mainport Rotterdam, PMR). Alankomaiden viranomaiset ovat ilmoittaneet komissiolle aikovansa pyytää luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY(1) 6 artiklan 4 kohdan mukaista lausuntoa. Lisäksi ne ovat toimittaneet komissiolle useita tutkimuksia, jotka koskevat vaikutuksia Natura 2000 -alueisiin, sekä ehdotuksia Maasvlakte 2 -hankkeen rakentamisen yhteydessä todennäköisesti menetettävien luontoarvojen korvaamisesta. Komissio on saanut alankomaalaisilta kansalaisjärjestöiltä, akateemisista lähteistä ja kalastajien kansalliselta liitolta useita asiakirjoja ja selvityksiä, jotka koskevat PMR-suunnitelman mukaisesta maan hyötykäyttöön ottamisesta aiheutuvia mahdollisia luontoarvojen menetyksiä ja näiden menetysten korvaamiseen tähtääviä mahdollisia luonnon kehittämissuunnitelmia. Komissio tarkastelee parhaillaan edellä mainittua tieteellistä ja teknistä asiakirja-aineistoa. Komissio laatii asiaa koskevan kantansa käytettävissä olevan aineiston pohjalta. (1) EYVL L 206, 22.7.1992.